รายการเดินหน้าประเทศไทย : มติคณะรัฐมนตรีฉบับประชาชน วันที่ 14 พฤศจิกายน 2560
ที่ประชุมคณะรัฐมนตรีขยายเวลาก่อหนี้ผูกพันและเบิกจ่ายเงินโครงการตามมาตรการสนับสนุนการพัฒนาโครงสร้างพื้นฐาน เศรษฐกิจ และสังคมในท้องถิ่น (เพิ่มเติม) กรณีขององค์การปกครองส่วนท้องถิ่น (อปท.) ที่ได้รับอนุมัติแล้วแต่ไม่สามารถก่อหนี้ผูกพันได้ โดยให้ขยายเวลาออกไปถึงวันที่ 30 มี.ค.61
  สืบเนื่องจากกรมส่งเสริมการปกครองท้องถิ่นได้ขออนุมัติงบกลางฯ จำนวน 185.7 ล้านบาทจากสำนักงบประมาณ เพื่อนำมาสมทบกับเงินรายได้ของ อปท.จำนวน 225.6 ล้านบาท รวมเป็น 411.3 ล้านบาท เพื่อดำเนินโครงการใน 38 จังหวัด จำนวน 511 โครงการ แต่เพิ่งได้รับการจัดสรรงบดังกล่าวเมื่อวันที่ 26 ก.ย.2560


ที่ประชุมคณะรัฐมนตรีขยายเวลาชลประทาน 3 โครงการ  คือ 
1.	โครงการเขื่อนทดน้ำผาจุก จ.อุตรดิตถ์ จากเดิม 9 ปี คือ ตั้งแต่ปี 53 – 61 เป็น 14 ปี ขยายถึง 2566 ภายใต้กรอบวงเงินเดิม 10,500 ล้านบาท
บริหารน้ำในลุ่มแม่น้ำน่านตอนล่าง โดยจะส่งน้ำให้พื้นที่ชลประทานในเขตโครงการประมาณ 481,000 ไร่
2.	โครงการอ่างเก็บน้ำห้วยน้ำรี อันเนื่องมาจากพระราชดำริ จ.อุตรดิตถ์ จากเดิม 8 ปี คือ ตั้งแต่ปี  54 – 61 เป็น 11 ปี คือขยายถึง 2564 ภายใต้กรอบวงเงินเดิม 4,800 ล้านบาท
เพิ่มพื้นที่ชลประทานฤดูฝน 53,000 ไร่ และจะช่วยบรรเทาอุทกภัยในลุ่มน้ำน่านตอนล่าง
3.	โครงการเพิ่มปริมาณน้ำในอ่างเก็บน้ำเขื่อนแม่กวงอุดมธารา จ.เชียงใหม่ จากเดิม 6 ปี คือ ตั้งแต่ปี 55 – 60 เป็น 11 ปี ขยายถึง 2565 ในกรอบวงเงินเดิม 15,000 ล้านบาท
เพิ่มน้ำต้นทุนของอ่างเก็บน้ำเพื่อใช้ในการเกษตร อุปโภค บริโภค อุตสาหกรรม และระบบนิเวศ เพิ่มพื้นที่เพาะปลูกช่วงฤดูแล้ง และเพิ่มประสิทธิภาพในการจัดการลุ่มน้ำปิงตอนบน

ที่ประชุมคณะรัฐมนตรีเห็นชอบมาตรการภาษีเพื่อสนับสนุนการซื้อขายทองคำแท่งตามสัญญาซื้อขายล่วงหน้า ในศูนย์ซื้อขายสัญญาซื้อขายล่วงหน้าที่มีการรับมอบส่งมอบทองคำแท่ง โดยกำหนดให้ยกเว้นภาษีเงินได้บุคคลธรรมดา สำหรับเงินได้จากการขายทองคำแท่งที่มีความบริสุทธิ์ 99.99% ตามสัญญาซื้อขายล่วงหน้า ตามกฎหมายว่าด้วยสัญญาซื้อขายล่วงหน้า ซึ่งกระทำในศูนย์ซื้อขายสัญญาซื้อขายล่วงหน้า
          นอกจากนี้ยังรวมถึงเงินชดเชยเลื่อนการรับมอบส่งมองทองคำแท่งตามสัญญาซื้อขายล่วงหน้า นอกจากนี้ยังรวมถึงการยกเว้นภาษีมูลค่าเพิ่มสำหรับการประกอบกิจการซื้อขายทองคำแท่งที่มีความบริสุทธิ์ 99.99% ที่ยังไม่ขึ้นรูปเป็นทองรูปพรรณ ตามสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า ซึ่งกระทำในศูนย์ซื้อขายสัญญาซื้อขายล่วงหน้า